Jørn Dohrmann (DF), 2011-12-08:
Tak for det.
Jamen vi kan jo høre igen og igen, at Socialdemokraterne og den røde blok er fuldstændig ligeglade med arbejdspladser.
Det siges, at det har små konsekvenser, hver eneste gang EU skal blande sig i nogle ting, og hvor det er, at man går videre end det, som EU egentlig har sagt, hvilket er tilfældet her.
Man indfører – man kan sige – skærpede krav.
Man kan sige, som det er blevet sagt før, at Danmark er duks hver eneste gang med det resultat, at vi taber arbejdspladser i Danmark.
Men det er hr. Torben Hansen og de andre på den røde fløj totalt ligeglade med.
Jeg vil gerne sige, at for Dansk Folkeparti er det vigtigt, at man har lige vilkår, når man skal konkurrere ude i verden.
Det er fint, at EU synes, at her er der nogle ting, der skal strammes op på.
Men det skal altså være sådan, at alle lande følges ad, ellers får vi den her overimplementering bl.a. i Danmark, som der jo bliver lagt op til her.
Altså, borgeren skal inden for 10 dage jo bevise, at han er uskyldig, og fremskaffe dokumentation, som det er lagt op til, ellers kan myndighederne bare destruere kemikalierne.
Man kan sige, at når det gælder den anden vej rundt, er der mange borgere, der føler, at det offentlige sagtens kan bruge måneder, inden de kommer med nogle af de – hvad skal man sige – papirer, som borgerne efterspørger.
Så man kan sige, at retfærdigheden ikke sker på samme niveau her, og det er stærkt betænkeligt, som vi ser det i Dansk Folkeparti.
Men vi vil da sige, at vi synes, at grundelementerne i at tage hånd om de skadelige stoffer, er rigtig godt.
Det hilser vi også velkommen, men vi mener, at det er meget vigtigt, at vi skal holde det med overimplementeringen adskilt her.
Så lad os sikre, at de borgere, der har fået nogle af de her produkter, som indeholder skadelige stoffer, selvfølgelig skal have ret til at aflevere produkterne til forhandleren igen og få deres omkostninger dækket.
Det er meget vigtigt.
For os er det også meget vigtigt at sige, at når høringssvarene lyder bekymrede for den her udvikling, og at der kan være den her overimplementering, så skal vi også lytte til dem og sørge for, at man ligesom ikke overimplementerer.
Så vi skal tænke på, at det her regeringens eget lovforslag ikke kun har små konsekvenser, som nogle henviser til.
Det er jo tydeligt, at mange gange har den regering, der sidder lige nu i hvert fald, ikke haft overblikket over, hvad det var, de sagde før valget, hvad det var at de ligesom kunne se at konsekvenserne var, og nu efter valget er der helt nye toner.
Der må jeg bare sige, at jeg i hvert fald ikke stoler på, at når der står, at det har så små konsekvenser, så viser det sig nok senere, at det har store konsekvenser.
Flere arbejdspladser rykker ud af Danmark, men det bekymrer åbenbart ikke den røde blok, man er fuldstændig ligeglad med arbejdspladserne.
Jeg tror, at den samlede befolkning tænker lidt over i den her tid, hvor der er en økonomisk krise, at man skal gøre, hvad man kan, for at bevare også nogle arbejdspladser i Danmark i stedet for at sende dem ud af landet.
Men der er nogle små skridt i den rigtige retning, og vi vil følge det her meget nøje i udvalgsarbejdet, for vi mener, der er en del spørgsmål, der skal stilles til, hvad det er, man gør, ud over det, der er nødvendigt.